Diahuebs 18 di april, Prome Minister Evelyn Wever-Croes a reuni cu varios consul cu ta representa varios pais na Aruba. A trata di Consul di Republica Dominicana, Consul di Colombia y Consul Honorario di Jamaica.
Consul General di Republica Dominicana señor Luis Perez Delgado
E prome reunion tawata cu Consul General di Republica Dominicana señor Luis Perez Delgado. Señor Delgado a indica cua ta e preocupacionnan cu mas tin bou di e ciudadanonan di Republica Dominicano na Aruba. Na prome luga, el a indica di ta sumamente contento di ta na Aruba, cu Aruba ta un paraiso y cu tin hopi potencial pa por explora hunto cu Republica Dominicana. Prome Minister a bolbe toca e tema di e rutanan di transporte pa por trece fruta y berdura, material di contruccion mas frecuente y mas lihe pa asina e fruta y berduranan por bin mas fresco y na prijsnan mas abou.
Consul General di Colombia señor Gustavo Serrano Amaya
Despues a sigui e Consul General di Colombia, señor Gustavo Serrano Amaya y cu señor Serrano Amaya a trata diferente otro tema entre otro e tema di permiso cu ta un critica cu ta bin hopi padilanti, pero tambe a trata e tema pa Aruba por traha mas hunto cu Colombia pa locual ta trata desasternan y calamidadnan. Un bon noticia referente esey ta cu Colombia, riba su propio costonan a invita Aruba pa varios training den e campo aki.
Tambe a papia di temanan di e posicion di hende muhe entre otro e proteccion di hende muhe unda Colombia ta un pais hopi fuerte den esey. Anteriormente ya Aruba a indica na e embahador pa e dos paisnan traha hunto riba esaki y awor aki Colombia a invita Aruba pa mas cooperacion riba e tema.
Un otro tema hopi importante cu semper ta trata cu Colombia ta e relacionnan di comercio, con por fortifica esakinan y asina Aruba por yega na importa carni y galiña for di Colombia y asina por haya carni mas fresco y na prijs mas barata. Akinan e mandatario a wordo informa cu e trabounan ya ta andando pa logra esaki y cu e aña aki ta purba di keda cla cu e leynan necesario y asina Aruba por importa carni y galiña for di Colombia.
Consul Honorario di Jamaica señor Don Taylor
E ultimo consul cu Prome Minister a reuni cu ne ta e Consul Honorario di Jamaica, señor Don Taylor. Señor Taylor a indica, comparando Jamaica y Aruba, cu Aruba ta un paraiso y cu ainda tin espacio pa mas cooperacion. Ya caba tin algun compania na Aruba cu tin cierto relacionnan cu Jamaica riba e tema di comercio cual ta hopi importante y lo sigui busca pa mehora den esaki. Semper ta importante pa tin mas relacionnan di comercio ya cu e ta yuda cu e desaroyo di e economia di Aruba. Prome Minister a expresa cu e reunion tawata hopi informativo y cu semper ta importante pa scucha e preocupacionnan cu ta biba bou ciudadanonan di Jamaica aki na Aruba.
E mandatario a indica cu Relacionnan Exterior ta un tema cu realmente ta cay bou e competencia di Reino Hulandes y Aruba ta hopi mara na locual cu Hulanda ta indica den esaki, pero akinan na Aruba e ta cay bou di su ministerio y p'esey ta hopi importante pa mantene e relacionnan cu e consulnan. "Nos tin un cuerpo consular na Aruba caminda tur e consulnan ta representa den dj'e y nos ta bay tin reunionnan regularmente cu e cuerpo consular riba tur e temanan di importancia. Pa Gobierno di Aruba ta importante pa tur ciudadano cu a haci di Aruba nan hogar, sinti nan mes na cas, atene nan mes naturalmente na e regla- y proceduranan di nos pais y pa wak con nos por tin mas cooperacion pa por yuda Aruba sigui bay padilanti", e mandatio a expresa.